सिलीगुड़ी: प्रधानमंत्री नरेन्द्र मोदी आगामी 7 अप्रैल को गोसाईपुर के उत्तरा मैदान में जनसभा को संबोधित करेंगे। विधानसभा चुनाव के प्रचार के लिए वे 7 अप्रैल को ही सिलीगुड़ी आयेंगे और गोसाईपुर में जनसभा के बाद वापस लौट जायेंगे। सिलीगुड़ी के सांगठनिक जिला अध्यक्ष अरुण सरकार ने यह जानकारी दी। उन्होंने बताया कि प्रधानमंत्री नरेन्द्र मोदी सिलीगुड़ी से भाजपा की प्रत्याशी गीता चटर्जी, डाबग्राम-फूलबाड़ी से रथीन्द्र बोस, नक्सलबाड़ी-माटीगढ़ा केन्द्र के प्रत्याशी आनंदमय बर्मन और फांसीदेवा के प्रत्याशी दुर्गा मुर्मू के समर्थन में जनसभा करेंगे। भाजपा नेता अरुण सरकार ने बताया कि मोदी जी की यह यात्रा केवल चुनावी नहीं है बल्कि वे स्वयं इस क्षेत्र का परिदर्शन कर विकास कार्यों का जायजा लेना चाहते हैं। प्रधानमंत्री स्तर के नेता के उत्तर बंगाल आने से यहां का भला होगा और विकास कार्यों में और तेजी आयेगी। अरुण सरकार ने बताया कि प्रधानमंत्री के आने से भाजपा के पक्ष में भी सकारात्मक प्रभाव पड़ेगा और हमारे प्रत्याशी भी पूरी ऊर्जा के साथ काम करेंगे। उन्होंने कहा कि उत्तर बंगाल में सभी विकास योजनाएं राज्य सरकार की नहीं हैं जैसा कि दावा किया जा रहा है बल्कि कई ऐसी योजनाएं हैं जो केन्द्र सरकार द्वारा प्रायोजित हैं। हम ऐसी योजनाओं को जनता के सामने लाना चाहते हैं। भाजपा नेता अरुण सरकार ने कहा कि बंगाल कई दशकों से विकास से उपेक्षित रहा है। पहले कांग्रेस ने फिर वाममोर्चा ने बंगाल को लूटा। अब बाकी बचे बंगाल को तृणमूल के नेता लूट रहे हैं और बंगाल को खोखला बना रहे हैं। उन्होंने बताया कि बंगाल को आर्थिक और सांस्कृतिक रूप से खोखला बनाने का काम हो रहा है। भाजपा फिर से बंगाल का गौरव लौटाना चाहती है इसलिए हमारी अपील है कि जनता एक बार भाजपा को मौका देकर बंगाल को सोनार बांग्ला बनाने में अपनी महत्वपूर्ण भूमिका निभाये। Copy from quark page